SL Uradni list Evropske unije L 75/25

SKLEP KOMISIJE

z dne 19. marca 2010

o nevključitvi snovi 2,4,4’-trikloro-2’-hidroksidifenil eter v seznam aditivov Unije, ki se lahko uporabljajo pri proizvodnji polimernih materialov in izdelkov, namenjenih za stik z živili, v skladu z Direktivo 2002/72/ES

(notificirano pod dokumentarno številko C(2010) 1613)

(Besedilo velja za EGP)

(2010/169/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1935/2004 Evropskega parlamenta in Sveta z dne 27. oktobra 2004 o materialih in izdelkih, namenjenih za stik z živili, in o razveljavitvi direktiv 80/590/EGS in 89/109/EGS (1) ter zlasti člena 11(3) Uredbe,

ob upoštevanju naslednjega:

(1) Priloga III k Direktivi Komisije 2002/72/ES z dne 6. avgusta 2002 o polimernih materialih in izdelkih, namenjenih za stik z živili (2), uvaja seznam aditivov Unije, ki se lahko uporabljajo pri proizvodnji polimernih materialov in izdelkov. V skladu s členom 4a(1) navedene direktive se po predložitvi zahtevka in njegovi znanstveni oceni Evropske agencije za varnost hrane nov aditiv lahko vključi v navedeni seznam.

(2) RCC Registration Consulting je v imenu Ciba Inc 23. marca 1998 predložil podatke za oceno varnosti snovi 2,4,4’-trikloro-2’-hidroksidifenil eter za uporabo kot aditiv pri proizvodnji polimernih materialov in izdelkov, namenjenih za stik z živili.

(3) V skladu s členom 4a(5) Direktive 2002/72/ES je bila snov 2,4,4’-trikloro-2’-hidroksidifenil eter vključena v začasni seznam aditivov iz člena 4a(3) navedene direktive.

(4) Evropska agencija za varnost hrane je v svojem mnenju z dne 15. marca 2004 ugotovila, da je zahtevano uporabo snovi 2,4,4’-trikloro-2’-hidroksidifenil eter mogoče sprejeti, če snov ne prehaja v živila v količini, ki je večja od 5 mg na kg živila.

(5) Ciba Inc je 21. aprila 2009 Komisijo obvestil o svoji odločitvi, da prekliče vlogo za avtorizacijo snovi kot aditiva pri proizvodnji polimernih materialov in izdelkov, namenjenih za stik z živili. Podjetje meni, da uporaba snovi v plastiki, namenjeni za stik z živili, ni več primerna.

(6) Ker ni več veljavne vloge za uporabo snovi 2,4,4’-trikloro-2’-hidroksidifenil eter kot aditiva v plastiki, namenjeni za stik z živili, snovi ni treba vključiti v Prilogo III k Direktivi 2002/72/ES.

(7) Zato je treba snov v skladu s točko (b) člena 4a(6) Direktive 2002/72/ES umakniti z začasnega seznama aditivov.

(8) Ob upoštevanju, da je bila snov 2,4,4’-trikloro-2’-hidroksidifenil eter morda uporabljena pri proizvodnji polimernih materialov in izdelkov, namenjenih za stik z živili, je treba uvesti prehodno obdobje za trženje polimernih materialov in izdelkov, ki vsebujejo navedeno snov.

(9) Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –

SPREJELA NASLEDNJI SKLEP:

Člen 1

Snov 2,4,4’-trikloro-2’-hidroksidifenil eter (št. CAS 0003380-34-5, ref. št. 93930) se ne vključi v Prilogo III k Direktivi 2002/72/ES.

Člen 2

Polimerni materiali in izdelki, proizvedeni s snovjo 2,4,4’-trikloro-2’-hidroksidifenil eter in dani v promet pred 1. novembrom 2010, se lahko še naprej tržijo do 1. novembra 2011, ob upoštevanju nacionalne zakonodaje.

Člen 3

Ta sklep je naslovljen na države članice.

V Bruslju, 19. marca 2010 Za Komisijo John DALLI Član Komisije

(1) UL L 338, 13.11.2004, str. 4.

(2) UL L 220, 15.8.2002, str. 18.